**PRIJEDLOG**

**Klasa: 400-06/20-02/02**

**Urbroj: 50301-25/05-20-2**

**Zagreb,** 19. ožujka 2020.

Na temelju članka 16. stavaka 1. i 3. Zakona o izvršavanju Državnog proračuna Republike Hrvatske za 2020. godinu (Narodne novine, broj 117/19), Vlada Republike Hrvatske je na sjednici održanoj 19. ožujka 2020. godine donijela

**R J E Š E N J E**

**o odobrenju sredstava na teret Proračunske zalihe**

**Državnog proračuna Republike Hrvatske za 2020. godinu**

Na teret Posebnog dijela Državnog proračuna Republike Hrvatske za 2020. godinu (Narodne novine, broj 117/19), Razdjela 025 - Ministarstvo financija, Glave 02506 Ministarstvo financija - ostali izdaci države, Aktivnosti 539019 - Proračunska zaliha, račun 385 Izvanredni rashodi, odobrava se Ministarstvu gospodarstva, poduzetništva i obrta, Ravnateljstvu za robne zalihe iznos od 18.937.500,00 kuna za isplatu predujma društvu Medical and pharm trading d.o.o. za nabavu zaštitnih maski za potrebe sprečavanja širenja bolesti „COVID-19“ uzrokovane virusom SARS-CoV-2.

Primatelj sredstava dužan je, po utrošku odobrenih sredstava, Ministarstvu financija dostaviti izvješće o zakonitom, namjenskom i svrhovitom utrošku dodijeljenih sredstava proračunske zalihe. Izvješće mora sadržavati obrazloženje namjenski utrošenih sredstava, te kopije računa i izvoda kojima se potvrđuje da su računi podmireni. Neutrošena i nenamjenski utrošena sredstva proračunske zalihe primatelj sredstava dužan je vratiti u državni proračun.

Za izvršenje ovoga Rješenja zadužuje se Ministarstvo financija.

Dostaviti:

- Ministarstvu financija

- Ministarstvu gospodarstva, poduzetništva i obrta

- Ravnateljstvu za robne zalihe

PREDSJEDNIK

mr. sc. Andrej Plenković

**OBRAZLOŽENJE**

Ministarstvo financija zaprimilo je zahtjev Ravnateljstva civilne zaštite i Ministarstva gospodarstva, poduzetništva i obrta kojim se traži da se na teret Proračunske zalihe Državnog proračuna Republike Hrvatske za 2020. godinu odobre sredstva u iznosu od 18.937.500,00 kuna za isplatu predujma društvu Medical and pharm trading d.o.o. za nabavu zaštitnih maski za potrebe sprečavanja širenja bolesti „COVID-19“ uzrokovane virusom SARS-CoV-2.

Vlada Republike Hrvatske je na sjednici održanoj 17 . ožujka 2020. donijela Odluku o nabavi i korištenju robe strateških robnih zaliha u svrhu provedbe mjera zaštite zdravlja i jačanja nadzora nad širenjem COVID-19 virusa. Sukladno točki III. navedene Odluke nabava roba i usluga obavljat će se na teret sredstava Državnog proračuna Republike Hrvatske za 2020. godinu.

Ravnateljstvo za civilnu zaštitu je dopisom KLASA: 810-03/20-11/3; URBROJ: 511-01-33120-79 od 15. ožujka 2020. zatražilo izdavanje opreme i zaštitnih sredstava od Ministarstva gospodarstva, poduzetništva i obrta, Ravnateljstva za robne zalihe kojim se zbog povećanih potreba provedbe aktivnosti vezanih uz smanjenje rizika od širenja ,,COVID-19" virusa traži izdavanje 2.000.000 komada zaštitnih kirurških maski i 500.000 komada zaštitnih maski FFP2.

Ministarstvo gospodarstva, poduzetništva i obrta je dopisom KLASA: 406-0I/20-03119, URBROJ: 526-07-0212-20-3 od 18. ožujka 2020. zatražilo Ministarstvo financija da na teret Proračunske zalihe Državnog proračuna Republike Hrvatske za 2020. godinu odobri Ravnateljstvu za robne zalihe sredstva u iznosu od 18.937.500,00 kuna za isplatu predujma društvu Medical and pharm trading d.o.o. za nabavu ukupno 2.500.000 komada zaštitnih maski za potrebe sprečavanja širenja ,,COVID-19" virusa.